
REFERAT
privind înaintarea către Guvernul României a propunerii de emitere a unei Hotărâri de Guvern pentru scoaterea din domeniul privat al Statului Român şi din administrarea Ministerului Agriculturii, Pădurilor şi Dezvoltării Rurale a terenului situat în parcela cu nr. cadastral A 638/1/1, în suprafaţă de 1,58 ha, şi includerea acestui teren în domeniul public al Municipiului Timişoara şi în administrarea Consiliului Local al Municipiului Timişoara, judeţul Timiş, în vederea extinderii Pieţei de Gros în Zona Ovidiu Balea, Timişoara
Realizarea unei pieţe de gros în Timişoara constituie o măsură prioritară cuprinsă în Conceptul Strategic de Dezvoltare Economică şi Socială a Zonei Timişoara, iar realizarea unor structuri menite să faciliteze dezvoltarea agriculturii constituie un obiectiv strategic, prezent atât în Strategia Naţională de Dezvoltare durabilă, cât şi în cea regională, respectiv judeţeană. 

În cadrul Acordului de Cooperare Tehnică şi Financiară existent între România şi Germania, Institutul de Credit pentru reconstrucţie al Germaniei (Kreditanstalt für Wiederaufbau – KfW) promovează investiţiile din ţările aflate în tranziţie, prin intermediul unor credite şi avansuri avantajose. KfW participă la finanţarea diverselor investiţii, oferă consultanţă partenerilor săi cu privire la desfăşurarea proiectelor şi sprijină reformele politico-economice.

În acest context, s-a convenit creditarea lucrărilor de investiţii pentru realizarea unor pieţe de gros în Bucureşti, Timişoara şi Cluj. 

Pentru construirea şi dotarea Pieţei de Gros Timişoara s-a încheiat între Guvernul Republicii Federale Germania şi Guvernul României la data de 31.07.2002 un Acord privind Colaborarea Financiară, potrivit căruia s-a convenit acordarea de către KfW a unui grant (finanţare nerambursabilă) în valoare totală de 2.556.459,41 EURO. 

În prezent, Piaţa de Gros realizată în zona Ovidiu Balea din Timişoara este supraaglomerată. S-a construit o nouă hală pe amplasamentul unui spaţiu destinat iniţial producătorilor privaţi şi există solicitări pentru încă alte 30 de boxe. În acest context a aparut necesitatea extinderii Pieţei de Gros. De altfel, chiar d-na Susanne Kastner, vicepreşedinte al Parlamentului Germaniei (Bundestag), în cadrul vizitei domniei sale din anul 2008 la Timişoara, a susţinut necesitatea extinderii acestui obiectiv de utilitate publică.
Parcela cu nr. cadastral A 638/1/1, în suprafaţă de 1,58 ha, avută în vedere pentru realizarea etapei a II-a a Proiectului „Piaţa de Gros”, respectiv extinderea acestei pieţe, se află în proprietatea privată a Statului Român.
Conform Adresei de la Agenţia Domeniilor Statului din subordinea Ministerului Agriculturii, Pădurilor şi Dezvoltării Rurale, cu nr. de ieşire 431/22.06.2009, parcela cu nr. cadastral A 638/1 din care s-a dezmembrat parcela A 638/1/1 se află în patrimoniul Agenţiei Domeniilor Statului.De asemenea, conform Adresei de la Oficiul de Cadastru şi Publicitate Imobiliară (O.C.P.I.) Timiş, cu nr. de ieşire 17703/19.10.2009, parcela cadastrală A 638/1/1 nu este  înscrisă în cartea funciară Timişoara. 
Mai mult, în ultimii 16 ani această suprafaţă de teren nu a fost cultivată, nu a fost folosită în scopuri agricole, în prezent fiind un teren denivelat, cu gropi, pe care se depozitează gunoi de diverse persoane. Această suprafaţă de teren nu figurează în Registrul agricol pentru perioada 2001-2005, tipul 3 al Municipiului Timişoara (registru în care sunt înscrise unităţile cu personalitate juridică având sediul în localitate).În concluzie, terenul cu numărul cadastral A. 638/1/1 este de o lungă perioadă de timp complet părăsit, fiind în fapt un „teren al nimănui”.
Trecerea suprafeţei de teren amintite în domeniul public al Municipiului Timişoara implică adoptarea, în prealabil, a unei hotărâri de guvern în acest sens.
Drept urmare, Consiliul Local al Municipiului Timişoara a adoptat, în anul 2005, Hotărârea cu nr. 352 privind înaintarea către Guvernul României a propunerii de emitere a unei Hotărâri de Guvern pentru scoaterea din domeniul privat al statului a terenului situat în parcela cu nr. cadastral A. 638/1/1, în suprafaţă de 1,59 ha şi includerea acestui teren în proprietatea Municipiului Timişoara şi în administrarea Consiliului Local în vederea extinderii Pieţei de Gros în Zona Ovidiu Balea. 

De atunci, adresa de înaintare însoţită de Nota de fundamentare şi Proiectul de Hotărâre de Guvern privind transmiterea unui imobil din domeniul privat al statului şi din administrarea Ministerului Agriculturii, Pădurilor şi Dezvoltării Rurale în domeniul public al municipiului Timişoara şi în administrarea Consiliului Local al municipiului Timişoara, judeţul Timiş a fost transmisă în repetate rânduri, conform procedurii, la Instituţia Prefectului Judeţului Timiş, în vederea promovării Hotărârii de Guvern.
Prin adresa Ministrului Justiţiei şi Libertăţilor Cetăţeneşti, domnul Cătălin Marian Predoiu, cu nr. de ieşire 103802/21.09.2009, care a fost trimisă Ministrului Administraţiei şi Internelor, domnului Dan Nica, şi care ne-a fost trasmisă în copie de către Consiliul Judeţean Timiş, prin adresa cu nr. de ieşire 15205/R/2009, s-a subliniat necesitatea emiterii unei noi hotărâri de consiliu local, pe care să şi-o însuşească şi noul Consiliu Local al Municipiului Timişoara, în vederea promovării Hotărârii de Guvern.
Având în vedere cele menţionate mai sus, 
PROPUNEM spre aprobare:
· înaintarea către Guvernul României a propunerii de emitere a unei Hotărâri de Guvern pentru scoaterea din domeniul privat al Statului Român şi din administrarea Ministerului Agriculturii, Pădurilor şi Dezvoltării Rurale a terenului situat în parcela cu nr. cadastral A 638/1/1, în suprafaţă de 1,58 ha, şi includerea acestui teren în domeniul public al Municipiului Timişoara şi în administrarea Consiliului Local al Municipiului Timişoara, judeţul Timiş, în vederea extinderii Pieţei de Gros în Zona Ovidiu Balea, Timişoara.
· la data emiterii prezentei hotărâri se revocă Hotărârea Consiliului Local al Municipiului Timişoara nr. 352 din 27.09.2005.

